**Aftale om forhold i forbindelse med brug af dommere under Dansk Taekwondo Forbund, samt DTaF Turnerings udvalg og brug af DTaF materiel til stævne afvikling**

**Overnatning:**

Dommerne skal have stillet en rigtig seng med tilhørende sengetøj på et motel eller hotel til rådighed. Der skal maksimum være 2 personer pr. værelse, og der skal være opdelt på en måde, så dommere af forskelligt køn ikke sover sammen. Alle dommere, som har mere end en times transport til stævnet har ret til overnatning aftenen før stævnet på klubbens regning. Dommerlederen har altid krav på overnatning uanset transporttid til stævnet.

**Møderum:**

Dommerne skal have eget møderum *(til morgenmøder, frokost og evaluering efter stævnet)*, som skalvære tilgængeligt under hele stævnet for dommerne. Ved afvikling af dommerkurser ønskes et lokale fra fredag aften og et lokale i frokostpausen på stævnedagen. Dette sker efter aftale med dommerudvalgets uddannelsesansvarlige.

**Forplejning:**

Bespisning til dommerne skal være morgenmad kl. 8, frokost kl. 12 og hvis stævnet slutter senere end kl.16.00 skal der være aftensmad til dommerne (sandwichs el.lign. samt drikkelse). *Dog kan der spørges ved stævnets start, hvor mange dommere, der ønsker aftensmad*. Dommerne har behov for ernæringsrigtig forplejning for at kunne yde optimalt under hele stævnet. Der skal være drikkevarer til rådighed ved alle måltider, og derudover er der behov for vand, te og kaffe hele dagen på eller i nærheden af jurybordene. Der skal være kage og/eller frugt samt frisk kaffe, te og vand til dommernes kaffepause kl. 15.

**Betaling for dommere:**
Der stilles optimalt med dommerteams på 7 kampdommere ved kampstævner, og der ud over skal der altid være en dommerleder. Eksempel: 3 baner 3 \* 7 + 1 = 22 dommere. Ved teknikstævner er der optimalt seks dommere pr. bane + en dommerleder. Hvis stævnet skal køre ud over de 7,5 time effektiv (9 timer brutto), så skal der være et ekstra team til afløsning. Betalingen er ifølge DTaF’s regler 700 kr. pr. fremmødt dommer *(ved 3 kampbaner: 22 \* 700 kr. = 15.400 kr.)*. Ved dommermangel til teknikstævner tillades det, at deltagere også fungerer som dommere, disse afregnes med 500 kr.

**Brug af DTaF Materiel:**

Udgifter til transport af DTaF materiale(udstyrskasser, bane kassers osv.), afholdes af arrangør klub.

Der skal ved brug af DTaF’s stævneudstyr betales 50 kr. Pr. deltager.

Dette beløb skal bruges til løbende udskiftning/vedligeholdelse/opdatering af stævneudstyr.

Stævneadministrator/klubben bestiller fragt til stævnested, således det er fremme torsdag før stævne og afhentes mandag efter stævne. Arrangør er forpligtet til at forespørge ved hal om det er leveret torsdag og afhentet mandag, såfremt det ikke er sket skal stævne administrator kontaktes via e-mail.

Klubben er forpligtet til at stille ekstra medhjælpere til rådighed, når der er Daedo veste i brug.

Efter stævnet vil Stævneadministrator bede økonomiafdelingen om at fremsende regning på deltagerantal x 50 kr.

**Information:**

Teknik: Klubben skal før invitationen offentliggøres, meddele stævneadministrator antal baner de ønsker at benytte/har plads til, dette i forhold til max. deltagerantal, ca. 50-60 deltagere pr. bane.

Klubben skal senest 19 dage før stævnet sende følgende oplysninger til Stævneadministratoren.

For **kampstævne**: stævneadm@taekwondo.dk

For **teknikstævne**: teknikadmin@taekwondo.dk

Navn og adresse på hallen, navn og adresse på overnatningssted, tidspunkt for sidste tilmelding til overnatning, navn og kontaktoplysning på klubbens kontaktperson samt sted for morgenmødet. Dommerne skal tilmelde sig overnatning inden fristens udløb, og dommerlederen for stævnet skal senest onsdagen før stævnet melde antallet af dommere til klubbens kontaktperson.

**Forhold for Turneringsudvalget:**

Stævneleder og Stævneadministrator følger dommernes forplejning, og antal af repræsentanter fra turneringsudvalget meddeles af Stævneadministratoren til klubben senest onsdagen før stævnet. Dog gælder der det særlige, at morgenmaden til Stævneleder og Stævneadministrator skal bringes ned til stævneledelsens bord ved banerne på stævnedagen. Dog skal der ikke stilles overnatning til rådighed for medlemmerne af Turneringsudvalget.

**Såfremt klubberne ikke lever op til de ovennævnte stillede krav, forbeholder Dommerudvalget og Turneringsudvalget sig retten til at købe ydelserne et andet sted, og efterfølgende sende regningen til klubben.**

Undertegnende erklærer hermed, at jeg som repræsentant for klubben har læst Dansk Taekwondo Forbunds regler og indholdet i denne kontrakt. Undertegnende skriver herved under på, at klubben vil følge disse regler og retningslinjer i forbindelse med vores stævne under Dansk Taekwondo Forbund.

|  |  |
| --- | --- |
| **Stævne:** |  |
| **Navn på klubben:** |  |
| **Navn:** | **Dato:** | **Underskrift:** |
|  |  |  |